विचारणीय यह है कि क्या वर्तमान में पत्रकार और पत्रकारिता की स्थिति उस वक्त से बदतर नहीं है क्या ? आखिर इस संकट का कारण क्या है ? पत्रिका के दूसरे आलेख ‘ कहां है हमारा मीडिया ‘ में प्रख्यात पत्रकार पी साईंनाथ ने बड़ी ही बेबाकी के साथ इस प्रश्न का माकूल जवाब दिया है। वे लिखते हैं – ‘ पत्रकारिता कब और कैसे मीडिया बन गई? जब तक वह कलम थी, हमारे हाथ में थी ; मीडिया बनी तो उसके हाथ में चली गई, जो कलम चलाना नहीं जानता, शेयर बाजार चलाना जानता है। मीडिया को फिर से पत्रकारिता बनाने की लड़ाई कलम के नाम उधार है।’ पी साईंनाथ की इस पीड़ा को समझना होगा। बिना इसे समझे हम मीडिया को उसका खोया गौरव, आम आवाम में उसकी विश्सनीयता पुनर्स्थापित नही करा सकते।